Komisjoni määrus (EÜ) nr 2135/95,

7. september 1995,

milles sätestatakse suhkrusektori eksporditoetuste maksmise üksikasjalikud rakenduseeskirjad

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 30. juuni 1981. aasta määrust (EMÜ) nr 1785/81 suhkrusektori turgude ühise korralduse kohta, [1] viimati muudetud määrusega (EÜ) nr 1101/95, [2] eriti selle artikli 17 lõiget 15,

ning arvestades, et:

mitmepoolsete kaubandusläbirääkimiste Uruguay voorus sõlmitud põllumajandusleping, edaspidi "leping", nõuab eelkõige suhkruekspordi suhtes kohaldatavate määruste korrigeerimist; kõnesoleva lepingu tulemusel muudeti nõukogu määrusega (EÜ) nr 3290/94 [3] algmääruse (EMÜ) nr 1785/81 II jaotis (Kauplemine kolmandate riikidega); järelikult tuleks üle vaadata ka komisjoni määruses (EMÜ) nr 394/70 [4] (viimati muudetud määrusega (EMÜ) nr 2529/94 [5]) ja määruses (EMÜ) nr 1469/77 [6] (viimati muudetud määrusega (EMÜ) nr 1714/88 [7]) sätestatud suhkruturu eksporditoetuste maksmise üksikasjalikud rakenduseeskirjad, kõnealused määrused tühistatakse siis, kui kantakse üle sätted, mis on toetussüsteemi suhtes endiselt asjakohased;

valgest suhkrust või rafineeritud toorsuhkrust toodetud kristalliseerunud suhkru polarisatsiooniaste on sageli väiksem kui 99,5 %; pidades silmas kasutatava tooraine kõrget puhtusastet, peaks kristalliseerunud suhkrule ja valgele suhkrule antavad toetused olema võimalikult ühesuurused; tuleks sätestada kristalliseerunud suhkru täpne määratlus;

valge suhkru ja toorsuhkru sekkumishinnad kehtestatakse määruse (EMÜ) nr 1785/81 artiklis 8 ettenähtud laomaksu arvesse võtmata; tuleks siiski arvestada kõnesoleva maksu mõju suhkru hindadele ning eksporditoetused tuleks määrata vastavalt sellele;

kõikide asjaomaste poolte võrdse kohtlemise tagamiseks ühenduses tuleks sätestada teatavate toodete sahharoosisisalduse kindlaksmääramise standardmeetod; erisätted tuleb ette näha juhtudeks, kui see meetod ei võimalda kindlaks määrata kogu sahharoosisisaldust;

suhteliselt madala puhtusastmega siirupite puhul tuleks sahharoosisisaldus määrata kindla määra järgi ekstraheeritava suhkru sisalduse põhjal;

enne valge suhkru vedu kolmandatesse riikidesse ladustatakse seda üha sagedamini sadamate ladudes või silodes lahtiselt ning kottidesse pannakse suhkur viimasel hetkel enne laeva lastimist või selle pardal; sellised toimingud annavad tunnistust sellest, et erinevad suhkruga tegelevad äriühingud kasutavad ühiselt asjaomases sadamas paiknevat silo, kus seega nende ladustatud suhkur omavahel seguneb; kehtivate määruste järgi ei ole toetuse ettemakse saamiseks lubatud suhkru segunemine muu suhkruga, kuna seda tuleb ladustada tingimustes, mis võimaldavad suhkrut füüsiliselt identifitseerida; sellise olukorra tõttu ei vasta suur osa kolmandatesse riikidesse veetavast ühenduse suhkrust eksporditoetuste ettemakse tingimustele;

lisaks sellele võimaldab valge suhkru eripära, eriti selle kõrge tehniline ja kaubanduslik ühtsusaste, leevendada sellele tootele kehtestatud kitsendusi, tagades siiski toote tegeliku väljaveo pärast toetuse maksmist; arvestades kõnesolevaid asjaolusid, peaks eri allikatest pärit valge suhkru segunemine ühes ja samas ladustuskohas olema teatud tingimustel (mida tuleb eriti kontrollida) eksporditoetuste ettemakse eesmärgil lubatud, võimaldades seda asjakohaste suhkrusektorit käsitlevate sätete muutmisega;

pidades silmas eksporditoetuste andmist isoglükoosile ja inuliinsiirupile, tuleks ette näha fruktoosi ja polüsahhariidi sisalduse piirnormid, et tagada toetuse andmine üksnes nõuetele vastavale tootele; inuliinsiirupi puhul kehtestatakse tootmiskvoodid ja toodangumaksud samamoodi kui suhkru ja isoglükoosi puhul, kasutades koefitsienti 1,9; seepärast tuleks inuliinsiirupile antav toetus kehtestada kõnesolevat koefitsienti kasutades; isoglükoosi- ja inuliinsiirupi eksporditoetus tuleks määrata igal kuul kooskõlas muude toetuste igakuise määramisega suhkrusektoris;

majanduslikult on soovitav sätestada võimalus toetuste kohandamiseks juhul, kui sekkumishinnad ja melassihind muutuvad toetuste määramise ja tegeliku väljaveo vahele jääva ajavahemiku jooksul;

käesoleva määrusega ettenähtud meetmed on kooskõlas suhkruturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EMÜ) nr 1785/81 artikli 17 kohaldamisel tähendab "kristalliseerunud suhkur" suhkrut, mis:

a) koosneb suurtest, vähemalt 5 mm pikkustest kristallidest, mis on saadud küllaldaselt kontsentreeritud suhkrulahuse jahutamisel ja aeglasel kristalliseerumisel;

ja

b) sisaldab kuivaines polarimeetri näidu järgi vähemalt 96 % sahharoosi.

Artikkel 2

Määruse (EMÜ) nr 1785/81 artikli 17a lõike 2 punkti b ja artikli 17c kohaldamiseks määratakse eksporditoetus, võttes arvesse määruse (EMÜ) nr 1785/81 artiklis 8 osutatud laomaksu, mis on kehtestatud kõnesolevaks majandusaastaks.

Artikkel 3

1. Eksporditoetus määruse (EMÜ) nr 1785/81 artikli 1 lõike 1 punktis d loetletud toodete 100 kilogrammi kohta on võrdne põhisummaga, mis korrutatakse kõnesoleva toote kindlaksmääratud sahharoosisisaldusega ja vajaduse korral muude suhkrute sisaldusega, mis arvutatakse sahharoosi ekvivalendina.

2. Ilma et see piiraks lõigete 3 ja 4 kohaldamist, on sahharoosisisaldus ja vajaduse korral sahharoosina väljendatud muude suhkrute sisaldus üldsuhkrusisaldus, mis saadakse Lane’i ja Eynoni meetodiga (vase redutseerimismeetod) Clerger-Herzfeldi kohaselt inverteeritud lahuse suhtes. Selle meetodiga kindlaksmääratud üldsuhkrusisaldus arvestatakse ümber sahharoosiks, korrutades üldsuhkrusisalduse koefitsiendiga 0,95.

3. Siirupite puhul, mille puhtusaste on vähemalt 85 %, kuid mitte üle 94,5 %, määratakse sahharoosisisaldus ja vajaduse korral sahharoosina väljendatud muude suhkrute sisaldus kuivaine 73 %lise kindla määra järgi. Siirupite puhtusastme protsent arvutatakse, jagades üldsuhkrusisalduse kuivainesisaldusega ja korrutades tulemuse arvuga 100. Üldsuhkrusisaldus määratakse kindlaks vastavalt lõikes 2 osutatud meetodile ning kuivainesisaldus vastavalt areomeetrilisele meetodile.

4. Eranditult CN-koodi 1701 alla kuuluvast denatureerimata suhkrust saadud karamelli sahharoosisisaldus ja vajaduse korral sahharoosina väljendatud muude suhkrute sisaldus määratakse kuivainesisalduse põhjal. Kuivainesisaldus määratakse proportsioonis 1 : 1 vedeldatud lahuse tiheduse põhjal. Kuivainesisalduse kindlaksmääramisel saadud tulemus väljendatakse sahharoosina, korrutades kuivainesisalduse koefitsiendiga 1.

Taotluse korral võib eespool osutatud karamelli puhul kindlaks määrata tegelikult kasutatava sahharoosi ja vajaduse korral tegelikult kasutatavad sahharoosina väljendatud muud suhkrud, kui karamellsuhkur on toodetud vastavalt võrdväärseid tagatisi pakkuva tolliladustamise või vaba tsooni korrale.

5. Lõikes 1 osutatud põhisummat ei kohaldata siirupite suhtes, mille puhtusaste on alla 85 %.

Artikkel 4

Kui CN-koodi 17019910 alla kuuluvat ja ühenduses koristatud suhkrupeedist ja -roost või ühendusse sooduskohtlemise alusel sisse veetud toorsuhkrust toodetud valget suhkrut ladustatakse lahtiselt tolliladustamise või vaba tsooni korra alusel, mis on sätestatud nõukogu määruses (EMÜ) nr 565/80 [8] määratletud toetuse ettemakseks, võib suhkrut lisaks komisjoni määruse (EMÜ) nr 3665/87 [9] artikli 28 lõikes 4 ettenähtud toimingutele lasta seguneda ühes ja samas ladustuskohas muu valge suhkruga, mis kuulub samuti CN-koodi 17019910 alla ja mille päritolu on sama eespool nimetatuga ning millel on sama kaubanduslik kvaliteet ja samaväärsed tehnilised omadused.

Artikkel 5

Eksporditoetust võib anda üksnes määruse (EMÜ) nr 1785/81 artikli 1 lõike 1 punktides f ja g loetletud toodetele:

- mis on saadud glükoosi isomeerimise teel,

- mille kuivaine fruktoosisisaldus on vähemalt 41 %,

ja

- mille polüsahhariidide ja oligosahhariidide, sealhulgas di- ja trisahhariidide, üldsisaldus kuivaines on alla 8,5 %.

Isoglükoosi kuivainesisaldus määratakse proportsioonis 1:1 vedeldatud lahuse tiheduse põhjal või väga suure tihedusega toodete puhul kuivatamise teel. Toetus määratakse iga kuu.

Artikkel 6

Eksporditoetust võib anda üksnes määruse (EMÜ) nr 1785/81 artikli 1 lõike 1 punktis h loetletud toodetele:

- mis on saadud vahetult pärast inuliini või oligofruktoosi hüdrolüüsi,

- mille kuivaine fruktoosisisaldus on vähemalt 80 %,

ja

- mille polüsahhariidide ja oligosahhariidide, sealhulgas di- ja trisahhariidide, üldsisaldus kuivaines on alla 8,5 %.

Määruse (EMÜ) nr 1785/81 artikli 1 lõike 1 punktis h loetletud toodetele antav eksporditoetus 100 kg kuivaine kohta võrdub summaga, mis saadakse kõnesoleva määruse artikli 1 lõike 1 punktis f osutatud tootele määratud eksporditoetuse korrutamisel koefitsiendiga 1,9. Toetus määratakse iga kuu.

Artikkel 7

Kui ajavahemiku jooksul, mis jääb:

- regulaarselt määratava toetuse puhul ekspordilitsentsi taotluse esitamise päeva, või

- pakkumise teel määratava toetuse puhul pakkumiste esitamise tähtpäeva

ja ekspordipäeva vahele, muutuvad vastavalt määrusele (EMÜ) nr 1785/81 kehtestatud suhkru või melassi hinnad, võidakse sätestada toetuse kohandamine.

Artikkel 8

Käesolevaga tühistatakse määrused (EMÜ) nr 394/70 ja (EMÜ) nr 1469/77.

Artikkel 9

Käesolev määrus jõustub 1. oktoobril 1995.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 7. september 1995

Komisjoni nimel

komisjoni liige

Franz Fischler

[1] EÜT L 177, 1.7.1981, lk 4.

[2] EÜT L 110, 17.5.1995, lk 1.

[3] EÜT L 349, 31.12.1994, lk 105.

[4] EÜT L 50, 4.3.1970, lk 1.

[5] EÜT L 269, 20.10.1994, lk 14.

[6] EÜT L 162, 1.7.1977, lk 9.

[7] EÜT L 152, 18.6.1988, lk 23.

[8] EÜT L 62, 7.3.1980, lk 5.

[9] EÜT L 351, 14.12.1987, lk 1.

--------------------------------------------------